2. ปัจจัยความเสี่ยง

ความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมดที่มีอยู่
แต่เป็นปัจจัยความเสี่ยงที่บริษัทเห็นว่าอาจจะมีผลกระทบต่อการดำเนินงานของบริษัทในอนาคต
โดยปัจจัยความเสี่ยงของบริษัทสามารถจำแนกได้ดังนี้

2.1 ความเสี่ยงจากการเปลี่ยนแปลงเทคโนโลยีและการพัฒนาผลิตภัณฑ์

บริษัทฯ เป็นผู้จัดจำหน่ายอุปกรณ์คอมพิวเตอร์และเทคโนโลยีสารสนเทศ
ซึ่งสินค้าดังกล่าวมีการพัฒนาเทคโนโลยีและผลิตภัณฑ์ใหม่ๆ อย่างรวดเร็ว ทำให้บริษัทฯ
ต้องมีการติดตามการเปลี่ยนแปลงดังกล่าวอย่างใกล้ชิดและต่อเนื่อง
เพื่อศึกษาแนวโน้มของผลิตภัณฑ์ที่อยู่ในความต้องการของตลาด
รวมทั้งการควบคุมสินค้าคงคลังและการจัดซื้ออย่างเหมาะสม
เนื่องจากสินค้าคงคลังจะมีการล้าสมัยอย่างรวดเร็วตามการเปลี่ยนแปลงของเทคโนโลยี อย่างไรก็ดี
ทางบริษัทฯ ได้รับการแลกเปลี่ยนข้อมูลและการถ่ายทอดเทคโนโลยีจากผู้ถือหุ้นใหญ่ คือ กลุ่มซินเน็ค
ประเทศไต้หวัน
ที่ประสบความสำเร็จอย่างสูงในธุรกิจจัดจำหน่ายอุปกรณ์คอมพิวเตอร์และเทคโนโลยีสารสนเทศ
และมีความเชี่ยวชาญในการประเมินแนวโน้มความต้องการของตลาด
รวมทั้งมีระบบบริหารสินค้าคงคลังที่ทันสมัยโดยการใช้ระบบคอมพิวเตอร์เพื่อช่วยในการบริหาร
รวมถึงกลุ่มผู้บริหารชาวไทยที่มีประสบการณ์ยาวนานในธุรกิจนี้ ทำให้บริษัทฯ
สามารถรับมือกับการเปลี่ยนแปลงของเทคโนโลยีได้อย่างมีประสิทธิภาพ

นอกจากนั้น บริษัทฯ เป็นผู้จัดจำหน่ายคอมพิวเตอร์และอุปกรณ์รายใหญ่ในประเทศไทย ทำให้บริษัทฯ
ได้รับเงื่อนไขในการได้รับส่วนลดพิเศษเมื่อมีการสั่งซื้อสินค้าจำนวนมาก นอกจากนี้ บริษัทฯ
ยังได้รับเงื่อนไขการเปลี่ยนคืนสินค้ารุ่นที่ล้าสมัยเพื่อแลกกับสินค้ารุ่นใหม่ (Product rotation)
และการชดเชยส่วนต่างในกรณีที่สินค้ามีการลดราคา (Price protection)
จากตัวแทนจำหน่ายและผู้ผลิตรายใหญ่หลายราย
ซึ่งจะสามารถลดปัญหาการล้าสมัยของสินค้าคงคลังลงได้ ทั้งนี้ บริษัทฯ
มีนโยบายในการตั้งค่าเผื่อมูลค่าสินค้าลดลง สำหรับสินค้าที่เสื่อมคุณภาพ ล้าสมัย และเคลื่อนไหวช้า
อีกด้วย

2.2 ความเสี่ยงจากลูกหนี้การค้า (ณ ม.ค. 55)

ปัจจัยจากภัยธรรมชาติได้แก่มหาอุทกภัยที่ผ่านมาในปี 2554
ได้ส่งผลกระทบทั้งทางตรงและทางอ้อมต่อสภาพตลาดไอที ,
การฟื้นกิจการรวมถึงสภาพคล่องของลูกหนี้การค้า
ประกอบกับการใช้เครดิตเทอมยาวเป็นเครื่องมือในการแข่งขัน หากลูกหนี้การค้า
นำเงินที่ได้รับชำระเร็วจากการขายไปลงทุนในระยะยาว หรือลูกหนี้การค้าไม่มีวินัยทางการเงิน
นำเงินไปใช้ผิดประเภท ทำให้มีความเสี่ยงในการรับชำระหนี้ล่าช้า
อาจก่อให้เกิดหนี้มีปัญหาหรือเป็นหนี้สูญในที่สุด บริษัทฯ
จึงบริหารจัดการความเสี่ยงโดยหลีกเลี่ยงการให้วงเงินและเครดิตเทอมที่ไม่สมเหตุสมผล
ลดความเสี่ยงโดยคัดเลือกลูกหนี้การค้าในการให้เครดิตด้วยหลักการให้สินเชื่อ
และควบคุมตรวจสอบด้วยตารางอายุหนี้ เมื่อพบปัญหาการชำระเงินไม่เป็นไปตามเงื่อนไขข้อตกลง
มีมาตรการควบคุมและทบทวนการใช้วงเงินเครดิต เงื่อนไขหลักประกันและเงื่อนไขชำระเงินทันที
นอกจากนี้บริษัทฯ ได้บริหารความเสี่ยงโดยการทำประกันหนี้การค้ากับบริษัทประกันเรียบร้อยแล้ว

2.3 ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการนำเข้าสินค้าจากต่างประเทศ
ซึ่งการเสนอราคาและชำระเงินจะใช้เงินตราสกุลเหรียญสหรัฐเป็นหลัก
การสั่งซื้อสินค้าจากต่างประเทศคิดเป็นประมาณร้อยละ 40 ของยอดสั่งซื้อสินค้า
อย่างไรก็ตามบริษัทฯ มีนโยบายป้องกันความเสี่ยงด้านอัตราแลกเปลี่ยนเงินตราต่างประเทศ
โดยทำสัญญาซื้อขายเงินตราต่างประเทศล่วงหน้า (Forward Contract) ทั้งนี้บริษัทฯ
จะทำการป้องกันความเสี่ยงจากอัตราแลกเปลี่ยนประมาณร้อยละ 95 ของมูลค่าการสั่งซื้อสินค้า
อย่างไรก็ตามบริษัทฯ ไม่มีนโยบายในการเก็งกำไรจากอัตราแลกเปลี่ยน

2.4 ความเสี่ยงจากเงินทุนหมุนเวียน

บริษัทฯ มียอดขายเพิ่มขึ้นในทุกๆ ปี ทำให้ต้องมีการใช้เงินทุนหมุนเวียนที่เพิ่มขึ้น
เพื่อใช้ในการบริหารลูกหนี้การค้า และสินค้าคงคลังที่เพิ่มขึ้นตามยอดขาย
โดยมีการจัดหาแหล่งเงินทุนหมุนเวียน
จากการใช้เงินกู้ระยะสั้นจากสถาบันการเงินมาเพื่อเสริมสภาพคล่อง
ทั้งนี้ระยะเวลาขายสินค้าเฉลี่ยประมาณ 24 วัน นอกจากนั้น บริษัทฯ
ได้พัฒนาระบบการให้วงเงินสินเชื่อแก่ลูกค้าให้เข้มงวด และ
มีการทบทวนวงเงินของลูกค้าตลอดเวลา โดยระยะเวลาการเก็บหนี้เฉลี่ยจากลูกค้าของบริษัทฯ
อยู่ที่ประมาณ 41 วัน อย่างไรก็ตาม ระยะเวลาชำระหนี้เฉลี่ยมีระยะเวลาประมาณ 23 วัน บริษัทฯ
มีการชำระค่าสินค้าเป็นเงินสดหรือชำระค่าสินค้าเร็วขึ้นเพื่อให้ได้รับส่วนลดการค้าจากผู้ผลิต

ในปัจจุบัน บริษัทฯ มีวงเงินกู้จากธนาคารพาณิชย์หลายแห่ง
ซึ่งเพียงพอต่อการดำเนินธุรกิจของบริษัทฯ ทำให้บริษัทฯ ไม่มีปัญหาสภาพคล่อง อย่างไรก็ตาม
บริษัทฯ ได้ติดต่อและมีความสัมพันธ์ที่ดีกับธนาคารพาณิชย์ทุกแห่ง ซึ่งทำให้บริษัทฯ
มีโอกาสในการต่อรองและทบทวนวงเงินกู้ยืมและอัตราดอกเบี้ยและค่าธรรมเนียมธนาคารต่างๆ
เพื่อให้ได้ต้นทุนทางการเงินที่เหมาะสมกับธุรกิจตลอดเวลา

2.5 ความเสี่ยงจากการมีอัตรากำไรขั้นต้นในระดับต่ำ

ธุรกิจจัดจำหน่ายคอมพิวเตอร์ อุปกรณ์ต่อพ่วงคอมพิวเตอร์ ซอฟท์แวร์ และระบบสารสนเทศ
เป็นธุรกิจที่มีกำไรขั้นต้นอยู่ในระดับต่ำ ดังนั้น ปัจจัยต่างๆ เช่น
อัตราแลกเปลี่ยนเงินตราต่างประเทศ คุณภาพของลูกหนี้ ค่าเสื่อมราคาจากการลงทุนใหม่
และการบริหารสินค้าคงคลัง เป็นต้น อาจส่งผลกระทบต่ออัตรากำไรสุทธิของบริษัทฯ
และผลประกอบการของบริษัทฯ ได้ อย่างไรก็ตามบริษัทฯ
ให้ความสำคัญและจัดให้มีการป้องกันความเสี่ยงจากอัตราแลกเปลี่ยนเงินตราต่างประเทศ
การบริหารสินค้าคงคลังที่รัดกุม รวมถึงการจัดทำงบประมาณอย่างเข้มงวด และการควบคุมค่าใช้จ่าย
ซึ่งการจัดให้มีนโยบายดังกล่าวจะสามารถช่วยลดผลกระทบต่ออัตรากำไรสุทธิจากปัจจัยดังกล่าวได้
นอกจากนั้นในปัจจุบันบริษัทฯ
ยังมุ่งเน้นที่จะได้รับการแต่งตั้งเป็นตัวแทนจำหน่ายแต่เพียงผู้เดียวในประเทศของสินค้าหลายๆ
ตราสินค้า เพื่อช่วยให้บริษัทฯ สามารถกำหนดราคา และอัตรากำไรขั้นต้นที่สูงขึ้นได้

2.6 ความเสี่ยงจากการเสนอขายใบสำคัญแสดงสิทธิให้กับกรรมการและพนักงานของบริษัทฯ

จากการประชุมวิสามัญผู้ถือหุ้นของบริษัทฯ ครั้งที่ 2/2550 ณ วันที่ 29 พฤศจิกายน 2550
มีมติให้ออกใบสำคัญแสดงสิทธิที่จะซื้อหุ้นสามัญของบริษัทฯ (“ใบสำคัญแสดงสิทธิ”)
ประเภทระบุชื่อผู้ถือและไม่สามารถโอนเปลี่ยนมือได้ ให้แก่กรรมการและพนักงานของบริษัทฯ จำนวน
25,000,000 หน่วย โดยมีราคาเสนอขายต่อหน่วย 0 บาท และใบสำคัญแสดงสิทธิมีอายุ 5 ปี
นับแต่วันที่ออกและเสนอขายใบสำคัญแสดงสิทธิ โดยใบสำคัญแสดงสิทธิ 1 หน่วย
มีสิทธิซื้อหุ้นสามัญของบริษัทฯ ได้ 1 หุ้น ในราคาใช้สิทธิเท่ากับ
ราคาที่ลดจากราคาเสนอขายให้แก่ประชาชนและบุคคลทั่วไปในครั้งนี้ร้อยละ 25
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิดังกล่าว
และมีความเสี่ยงที่ราคาหุ้นอาจจะลดต่ำลง หากผู้ถือหุ้นกลุ่มดังกล่าวขายหุ้นหลังการใช้สิทธิ
รวมถึงการที่ผู้ลงทุนจะมีสภาพความเป็นเจ้าของบริษัทฯ น้อยลง (Dilution Effect)

อย่างไรก็ตาม ใบสำคัญแสดงสิทธิที่ขายให้แก่กรรมการและพนักงานดังกล่าว
มีการกำหนดเงื่อนไขในการใช้สิทธิ โดยนับจากวันที่ออกและเสนอขายใบสำคัญแสดงสิทธิ 1 ปี
ผู้ถือใบสำคัญแสดงสิทธิสามารถใช้สิทธิครั้งแรกได้ไม่เกินร้อยละ 10
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากบริษัทฯ และในทุกๆ 6
เดือน หลังจากปีแรก ผู้ถือใบสำคัญแสดงสิทธิสามารถใช้สิทธิได้ไม่เกินร้อยละ 7.5, 7.5, 10,
10, 12.5, 12.5, 15, 15
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากบริษัทฯ ตามลำดับ
ซึ่งการกำหนดระยะเวลาในการใช้สิทธิดังกล่าวจะช่วยป้องกันการมีหุ้นเพิ่มขึ้นในช่วงแรกที่หุ้นของบริษัทฯ
ได้รับอนุญาตให้ทำการซื้อขายในตลาดหลักทรัพย์
และหากผู้ถือใบสำคัญแสดงสิทธิใช้สิทธิในการแปลงสภาพทั้งหมด จะแปลงสภาพเป็นหุ้นสามัญจำนวน
25,000,000 หุ้น คิดเป็นสัดส่วนร้อยละ 3.55
ของจำนวนหุ้นทั้งหมดภายหลังการเสนอขายหุ้นสามัญให้แก่ประชาชนในครั้งนี้และการใช้สิทธิของใบสำคัญแสดงสิทธิที่ออกให้แก่กรรมการและพนักงานของบริษัทฯ
ทั้งหมด